Művészetek Völgye helyett Bűvészetek Völgye
„Idén vesse le a csiga a házát! Szabaduljunk meg a hagyományos Művészetek Völgye fesztivál összes nyűgétől” – mondta csütörtökön Márta István, a Művészetek Völgye fesztiváligazgatója, miután bejelentette: a 20. Művészetek Völgye fesztivált idén, pénzhiány miatt, állami támogatás nélkül nem tudják megszervezni.
A jubiláló Balaton-felvidéki összművészeti kultúrsokkot jövőre, 2009-re tervezik. A megszokottnál, azaz a tíz napnál lényegesebben hosszabbra: egy hónapon keresztül tartó dinom-dánomra számíthatunk. Mártáék azonban idén sem akarták cserben hagyni a völgykedvelőket. Így a nyáron Bűvészetek Völgye címmel rendeznek fesztivált. A helyszínek - Kapolcs, Öcs, Pula, Vigántpetend, Taliándörögd, Monostorapáti maradnak -, csak a koncepció változik. „Nem tervezünk előre. Amennyi pénz összejön, annyiból szervezünk programokat. Az már biztos, lényegesen kevesebb kiállítás, koncert és színházi előadás lesz. Ezek egy részét interaktív módon szeretnénk majd a közönség elé tárni” – tette hozzá az igazgató.